ಕಬ್ಬು ನಾಟಿಯಂತ್ರ ರೈತರ ಮೆಚ್ಚುಗೆ ಚಿಟಗುಪ್ಪ: ಎಲ್ಲ ವರ್ಗದ ಕಬ್ಬು, ಶುಂಠಿ ನಾಟಿ ಮಾಡುವ ರೈತರಿಗೆ ಕಾರ್ಮಿಕರ ಸಮಸ್ಯೆ ನಿವಾರಿಸಿ, ಬೀಜ ನಾಟಿಮಾಡಲು ಕಡಿಮೆ ಖರ್ಚಿನಲ್ಲಿಯೇ ನಾಟಿ ಕಾರ್ಯ ಪೂರ್ಣಗೊಳಿಸುವ ಯಂತ್ರವನ್ನು ತಾಲ್ಲೂಕಿನ ಮುತ್ತಂಗಿ ಗ್ರಾಮದ ರಾಜೇಂದ್ರ ಕುಲಕರ್ಣಿ ಅವರು ಅಭಿವೃದ್ಧಿಪಡಿಸಿದ್ದು, ಎಲ್ಲರ ಮೆಚ್ಚುಗೆಗೆ ಪಾತ್ರವಾಗಿದೆ. ಕಲಬುರಗಿ ಆಕಾಶವಾಣಿ ಕೇಂದ್ರದ ಮುಖ್ಯಸ್ಥರಾಗಿ ಸೇವೆ ಸಲ್ಲಿಸಿ ನಿವೃತ್ತರಾಗಿರುವ ರಾಜೇಂದ್ರ ಕುಲಕರ್ಣಿ ಅವರು, ಈಗ ಸ್ವಂತ ಭೂಮಿಯಲ್ಲಿ ಕೃಷಿ ಕಾಯಕ ಆರಂಭಿಸಿದ್ದಾರೆ. ಕಬ್ಬು ನಾಟಿ ಮಾಡಲು ಕೃಷಿ ಕರ್ಮಿಕರ ಸಮಸ್ಯೆ ಉಂಟಾಗಿದ್ದಕ್ಕೆ ತಾವೇ ಸ್ವಂತ ನಾಟಿ ಯಂತ್ರ ಸಿದ್ಧಪಡಿಸಿಕೊಂಡು ನಾಟಿ ಕಾರ್ಯ ಮುಗಿಸಿದ್ದಾರೆ. ಗ್ರಾಮೀಣ ಪ್ರದೇಶದಲ್ಲಿಯೇ ಲಭ್ಯವಾಗುವ ಪ್ಲಾಸ್ಟಿಕ್ ಪೈಪ್, ಕಬ್ಬಿಣದ ಸಲಾಕೆಗಳು, ಕಬ್ಬಿಣದ ಪಟ್ಟಿಗಳು ಹೀಗೆ ವಿವಿಧ ಪರಿಕರಗಳನ್ನು ಖರೀದಿಸಿ ಅತಿ ಕಡಿಮೆ ಖರ್ಚಿನಲ್ಲಿ ಬೀಜ ನಾಟಿ ಮಾಡುವ ಕೂರಿಗೆ ಸಿದ್ಧಪಡಿಸಿ ಅದನ್ನು ಟ್ರ್ಯಾಕ್ಟರ್ಗೆ ಅಳವಡಿಸಿದ್ದಾರೆ. ಒಂದು ದಿನದಲ್ಲಿ ಮೂರು ಎಕರೆ ಭೂ ಪ್ರದೇಶದಲ್ಲಿ ಕಬ್ಬಿನ ಬೀಜ ನಾಟಿ ಕಾರ್ಯಮುಗಿಸಿದ್ದೇನೆ. ಮುಖ್ಯವಾಗಿ ಯಂತ್ರದಿಂದ ಬಿತ್ತನೆ ಮುಗಿಸಿದ ನಂತರ ಭೂಮಿಯ ಉಳುಮೆಯು ಉತ್ತಮರೀತಿಯಲ್ಲಿ ನಡೆದು ಮುಂದೆ ಬೆಳೆಯ ಮಧ್ಯೆ ಕಳೆ ತೀರ ಕಡಿಮೆ ಪ್ರಮಾಣದಲ್ಲಿ ಬರುತ್ತದೆ ಎಂದು ರಾಜೇಂದ್ರ ಕುಲಕರ್ಣಿತಿಳಿಸಿದ್ದಾರೆ. ಈ ಕೂರಿಗೆ ಯಂತ್ರದಿಂದ ಅಲ್ಲ, ಶುಂಠಿ ಬಿತ್ತನೆಯೂ ಮಾಡಬಹುದಾಗಿದೆ. ಪ್ರತಿ ಒಂದು ಬೀಜವೂ ಭೂಮಿಯಲ್ಲಿ ನಿಖರವಾದ ಆಳಕ್ಕೆ ಹೋಗಿ ಮೇಲೆ ನಿಖರವಾದ ಪ್ರಮಾಣದಲ್ಲಿಯೇ ಮಣ್ಣು ಮುಚ್ಚಿಕೊಳ್ಳುವುದರಿಂದ ಬಿತ್ತಿದ ಎಲ್ಲ ಬೀಜಗಳು ಮೊಳಕೆ ಒಡೆಯುವುದರಿಂದ ಅಧಿಕ ಲಾಭ ಪಡೆಯಲು ಸಾಧ್ಯ ಎಂದು ಹಿರಿಯ ರೈತ ರಾಮರಾವ್ ಕುಲಕರ್ಣಿ ತಿಳಿಸಿದ್ದಾರೆ. ಬಿತ್ತನೆಯ ಕೂರಿಗೆ ಯಂತ್ರದ ತಯಾರಿ ಹಾಗೂ ಇತರ ಮಾಹಿತಿಗಾಗಿ ಆಸಕ್ತ ರೈತರು ಮೊಬೈಲ್ 9901360365 ಗೆ ಸಂಪರ್ಕಿಸಿಬಹುದು.